Document ID: 32008D0559

KOMISIJAS LĒMUMS
(2008. gada 27. jūnijs),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Allanblackia sēklu eļļu kā jaunu pārtikas produktu sastāvdaļu
(izziņots ar dokumenta numuru K(2008) 3081)
(Autentisks ir tikai teksts vācu valodā)
(2008/559/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Unilever Deutschland GmbH2004. gada 19. augustā Vācijas kompetentajām iestādēm iesniedza lūgumu par jaunas pārtikas produktu sastāvdaļas Allanblackia sēklu eļļas laišanu tirgū lietošanai dzeltenajos ziežamajos taukos un ziežamos produktos uz saldā krējuma bāzes.
(2)
Vācijas kompetentā pārtikas vērtēšanas struktūra 2006. gada 3. aprīlī izdeva sākotnējo novērtējuma ziņojumu. Minētajā ziņojumā tā secināja, ka Allanblackia sēklu eļļa ir nekaitīga, to lietojot pārtikā.
(3)
Komisija 2006. gada 8. jūnijā nosūtīja sākotnējo novērtējuma ziņojumu visām ES dalībvalstīm.
(4)
Regulas (EK) Nr. 258/97 6. panta 4. punktā noteiktajās sešdesmit dienās saskaņā ar minēto noteikumu tika izteikti pamatoti iebildumi pret šā produkta tirdzniecību.
(5)
Tāpēc 2007. gada 7. februārī notika apspriešanās ar Eiropas Pārtikas nekaitīguma iestādi (EPNI).
(6)
EPNI 2007. gada 25. oktobrī pieņēma atzinumu par Allanblackia sēklu eļļas lietošanas nekaitīgumu dzeltenajos ziežamajos taukos un ziežamos produktos uz saldā krējuma bāzes, ko pēc Komisijas lūguma bija sagatavojusi diētisko produktu, uztura un alerģiju zinātnes ekspertu grupa.
(7)
Atzinumā grupa secināja, ka rafinēta Allanblackia sēklu eļļa ir nekaitīga, to lietojot pārtikā, ja tiek ievēroti norādītie lietošanas nosacījumi.
(8)
Pamatojoties uz zinātnisko novērtējumu, konstatēts, ka Allanblackia sēklu eļļa atbilst Regulas (EK) Nr. 258/97 3. panta 1. punktā noteiktajiem kritērijiem.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Rafinētu Allanblackia sēklu eļļu, kas aprakstīta pielikumā, var laist Kopienas tirgū kā jaunu pārtikas produktu sastāvdaļu izmantošanai dzeltenajos ziežamajos taukos un ziežamos produktos uz saldā krējuma bāzes.
2. pants
Jauno pārtikas produktu sastāvdaļu, ko atļauj ar šo lēmumu, uz to saturošo pārtikas produktu marķējuma apzīmē ar nosaukumu “Allanblackia sēklu eļļa”.
3. pants
Šis lēmums ir adresēts uzņēmumam Unilever Deutschland GmbH, Dammtorwall 15, D-20355 Hamburg.
Briselē, 2008. gada 27. jūnijā

Labels: 0
3
17